หลังจากที่นิวคุงได้กินร้าน Bar.B.Q Resort เมื่อครั้งก่อนแล้ว ก็ติดใจ วันก่อนเลยกลับไปกินและถ่ายรูปมารีวิวอีกซะเลย
โดยสาขาที่ไปกินนั้นก็เป็นสาขาเดิมที่บางนา โดยร้านจะอยู่ข้างในซอย ก่อนที่จะถึงห้างเซนทรัลบางนาครับ ทางเข้าร้านจะมีป้ายร้านขนาดใหญ่อยู่ เห็นได้ชัดเจน
ภายในร้านก็จะเป็นบรรยากาศแบบโล่งกว้าง นั่งสบาย อาหารตามไลน์มีให้เลือกกินเยอะ แต่คนกินเยอะมาก บางครั้งของลงแล้วเข้าไปหยิบไม่ทันกินก็มี
และที่จอดรถของร้านมีน้อยมากครับ เพราะที่จอดรถนั้นมีจนาดไม่ใหญ่มาก และทางเข้าออกนั้นมีแค่ทางเดียว เวลาเข้าออกแต่ละทีต้องระวังรถสวนกัน ลำบากมากครับ

บุฟเฟ่ต์ของที่นี่ก็จะเป็นบุฟเฟต์หมูกระทะที่ขายในราคาเดียวคือ 199 บาท เป็นราคาที่รวมเครื่องดื่มแล้วด้วย

เมนูอาหารตามไลน์และของปิ้งย่างนั้นก็จะเหมือนๆกับเมนูร้านหมูกระทะทั่วๆไป แต่ก็จะมีเมนูเด่นๆเพิ่มขึ้นมาเช่น
1. กุ้งแม่น้ำ จะเป็นตัวที่มีขนาดไม่ใหญ่มากนัก แต่เนื้อแน่นหวานสดใหม่ อร่อยเนื้อกุ้งดี แต่เมนูนี้คนแย่งชิงกันมาก ลงปุ๊บหมดปั๊บเลย
2. เนื้อโคขุน ที่ร้านเค้าจะสไลน์กันสดๆเลย เป็นเนื้อชิ้นบางๆ ปิ้งแล้วจะติดกระทะ แต่เนื้อนุ่มอร่อย กินกับน้ำจิ้มก็อร่อยเข้ากันดี
3. เนื้อหมักสูตรเกาหลี จานนี้เป็นเมนูโปรดของผมอีกเมนูเลย เป็นเนื้อที่หมักมาได้เนื้อนุ่มอร่อยทานง่ายมาก กินแล้วมีรสหวานเข้มอร่อย กินได้เรื่อยๆเลยสำหรับเมนูนี้ชอบมากๆ
4. ของทานเล่นก็อร่อยไม่แพ้กัน มีเมนูส้มตำปูม้าให้กินด้วย เป็นปูม้าเนื้อแน่นๆ หวานเย็น กินเนื้อปูกับน้ำส้มตำอร่อยเข้ากันดีเลย
5. ปิดท้ายด้วยเมนูของหวานอย่างสลิ่มเย็นๆ กินแล้วหวานคล่องคอ ปิดท้ายมื้อได้เป็นอย่างดี

สรุปโดยรวม (เต็ม 10)
ให้ 8 คะแนนครับ อาหารอร่อยคุ้มค่า แต่ติดที่ของลงช้า และหมดเร็วครับ

ข้อความ ความคิดเห็นและคะแนนต่างๆ เป็นความคิดเห็นส่วนบุคคล หากสร้างความไม่พอใจประการใดก็ขออภัยมาใน ณ.ที่นี้ด้วยครับ
New Kung พาชิม >> Review at  26 / 4 / 57
